*Tämä artikkeli käsittelee yritystä. Liikennesuunnitteluun ja liikenteen määrään liittyvästä käsitteestä kerrotaan sivulla Liikennevirta (liikenne).*

**Liikennevirta Oy** eli **Virta** tai **Virta Global** on Helsingissä vuonna 2013 perustettu sähköautojen lataamiseen ja uusiutuvan energiajärjestelmän kehittämiseen erikoistunut kansainvälinen yritys.

Virta kehittää ja myy sähköautojen latauspalveluita, kuten digitaalista sähköautojen latauspalvelualustaa ja siihen yhdistettäviä latureita. Yhtiön asiakkaita ovat alueelliset latausverkostojen operoijat. Marraskuussa 2022 sillä oli yhteensä 70 000 latauspistettä 32 maassa. Vuonna 2021 Virta oli yksi alansa johtavista toimijoista Euroopassa.

Historia
--------

### 2013–2019

Jussi Palola, Elias Pöyry ja 18 suomalaista energiayhtiötä perustivat Liikennevirta Oy:n joulukuussa 2013 sähköautojen latausoperaattoriksi. Perustajien joukossa oli esimerkiksi Vaasan Sähkö, Oy Herrfors Ab, Nykarleby Kraftverk ja Helsingin, Vantaan, Porvoon, Kotkan, Tammisaaren, Turun, Naantalin, Rauman, Porin ja Oulun kaupunkien energiayhtiöt. Ne halusivat kehittää yhteisen järjestelmän latausasemiensa hallinnointiin. Yhtiö tarjosi Virtapiste-tunnuksella merkittyjä latauspisteitä ympäri Suomen. Samalla eri omistajien lautauspisteistä tehtiin yhtenäinen Virtapiste-latausverkosto. Yhtiön ideana oli, että energiayhtiöiden lisäksi myös kunnat, kauppaketjut, parkkihallit tai drive-in-pikaruokaravintolat voisivat tarjota Virtapiste-palveluita. Yhtiön toimitusjohtajana toimi Jussi Palola. Liikennevirta tarjosi asiakkailleen välineet käyttäjätunnistukseen, maksamiseen ja maksukortteihin liittyvään logistiikkaan.

Vuonna 2014 Virta solmi yhteistyösopimuksen sveitsiläisen Swisschargen kanssa, jonka jälkeen yrityksen toiminta levisi nopeasti muihin Euroopan maihin. Vuosien varrella yhtiön omistusrakenne on muuttunut ja vähemmistöosakkaiksi on liittynyt useampia eurooppalaisia energiayhtiöitä.*lähde?*

Huhtikuussa 2015 Virta julkaisi mobiilisovelluksen, jossa oli tiedot noin 70 julkisesta latausasemasta, Tammisaaresta Ouluun. Sovelluksesta näki hinta- ja aikataulutietojen lisäksi esimerkiksi sen, olivatko latauspisteet vapaita, millaista virtaa ne tarjosivat ja millaisia olivat niiden pistokkeet. Sovelluksen kautta sai myös navigaatio-ohjeet paikan päälle. Sovelluksen kautta pystyi myös maksamaan maksullisen tolpan käytöstä. Kesällä Virtapiste-latausasemat avattiin Toijalaan ja Paimioon. Ne sijaitsivat Tesla Motorsin pikalatausasemien vieressä. Paikkoja valitessaan Tesla oli hyödyntänyt Liikennevirta Oy:n osaamista ja verkostoja.

Vuonna 2017 Helenin, Virran ja Nissanin yhteisessä projektissa luotiin Euroopan ensimmäinen julkiseen käyttöön tarkoitettu V2G (vehicle-to-grid) -latausasema. Sen avulla sähköautojen tuottamaa virtaa voitiin siirtää sähköverkkoon. Kaksisuuntaisesta latauksesta on hyötyä esimerkiksi verkon vikatilanteissa.

Lokakuussa 2018 Virta kertoi, että Euroopan suurin energiayhtiö E.On alkaa käyttää sen teknologiaa latausverkostossaan. Virran liikevaihto kasvoi 203 % edellisvuodesta. Yhtiöllä oli 70 työntekijää ja toimintaa 25 maassa.

### 2020–

Vuonna 2020 japanilainen öljy- ja energiayhtiö Eneos sijoitti Virtaan.

Huhtikuussa 2021 Virta sai sijoittajilta 30 miljoonan euron rahoituksen. Sijoittajien joukossa oli muun muassa ranskalainen Jolt Capital ja Vertex Growth Singaporesta. Yhtiöllä oli 120 työntekijää. Virran verkostosta ladatun sähkön ja asiakkaiden määrät kaksinkertaistuivat edelliseen vuoteen verrattuna.

Tammikuussa 2022 Virta avasi toimiston Singaporeen. Huhtikuussa yhtiö oli Financial Timesin tekemällä Euroopan nopeiten kasvavien yritysten -listalla sijalla 299. Yhtiö kertoi avaavansa markkinoita Kaakkois-Aasiassa ja Japanissa.  Helmikuussa autoilijoiden etujärjestö Autoliitto kertoi rakentavansa Virran kanssa kaikille avointa valtakunnallista latausverkostoa. Lokakuussa Virta kertoi ottaneensa Suomessa käyttöön kysyntäjoustoautomaatioon perustuvan latausjärjestelmän, joka huolehtii häiriötilanteissa sähkön riittävyydestä alentamalla latauspisteiden tehoa hetkellisesti.

Keväällä 2023 Virta kertoi keränneensä uutta rahoitusta yhteensä 85 miljoonaa euroa. Pääomasijoittajina toimivat Jolt Capital, Suomen Teollisuussijoitus, Vertex Growth, saksalaisen E.ON:in tukema Future Energy Ventures, Helen Ventures, Lahden Energia, Vantaan Energia ja Kotkan Energia. Lisäksi Business Finland antoi yhtiölle 20 miljoonan euron rahoituksen.

Organisaatio
------------

Virralla on toimistot Helsingissä sijaitsevan pääkonttorin lisäksi Berliinissä, Bukarestissä, Lontoossa, Pariisissa, Tukholmassa ja Singaporessa.

Virran toimitusjohtaja on Jussi Palola ja hallituksen puheenjohtaja Kirsi Komi.

Tuotteet ja palvelut
--------------------

Yhtiön päätuote on digitaalinen sähköautojen latauspalvelu. Virta ja sen palvelun jälleenmyyjät myyvät myös palveluun yhdistettäviä latureita, esimerkiksi suomalaisen Kempowerin latauslaitteita.

### Alusta

Virran tuottaman alustan avulla palveluntarjoajat voivat aloittaa lataukseen perustuvan liiketoiminnan. Ne operoivat rakentamaansa latausverkostoa ja päättävät itse tarjoamiensa latauspalveluiden hinnoittelusta. Latauspisteen omistajat voivat hallintapaneelin kautta muun muassa määritellä lataamisen hinnan, rajoittaa latauspisteen käyttöä tai tarkastella laskutushistoriaa.

Virta hallinnoi sekä asiakkaidensa latureiden ohjaamiseen käyttämiä järjestelmiä että autoilijoiden lataamisessa käyttämiä sovelluksia.  Virran ohjausjärjestelmä seuraa muun muassa latauspisteiden laitteiden kuntoa ja käyttöä.

Virran alusta tukee erilaisia maksutapoja. Autoilijat käyttävät latureita Virran tarjoamalla mobiilisovelluksella tai RFID-tägillä. Joitakin maksukorttiterminaaleja voi käyttää ilman asiakastiliä. Vuonna 2023 osaan latureista liitetään Plug&Charge-ominaisuus, jota esimerkiksi BMW-autot voivat hyödyntää.

Yhtiön Virta Origin -tuotteeseen kuuluu hankintaenergiasertifikaatit, jotka osoittavat, että lataussähkö on tuotettu kestävästi tai 100-prosenttisesti uusiutuvista lähteistä.

### Verkosto

Virran teknologiaa käyttävän Virta-verkoston nimi on Powered by Virta ja se toimii Suomen lisäksi Euroopassa. Virta on yksi alansa johtavista toimijoista Euroopassa. Huhtikuussa 2022 Virran ja sen kumppaneiden roaming-verkkoihin kuului Euroopassa yhteensä noin 250 000 latauspistettä. Marraskuussa 2022 Suomen verkostoon kuului noin 9000 pistoketta. Yhtiö toimi yli tuhannen asiakkaan operoiman latausverkoston kautta. Latauspisteitä oli 32 maassa yhteensä 70 000.

### Älykäs lataus

Virran älykäs latausjärjestelmä toimii pilvessä ja yhdistää sähköauton latauspisteet osaksi paikallista energiajärjestelmää. Sähköverkon piikkejä voidaan välttää, kun latausta voidaan ohjata keskitetysti. Virran tuottama älykäs lataus mahdollistaa sen, että kovan kysynnän aikaan autot voivat myös syöttää sähköä takaisin sähköverkkoon. Järjestelmää on testattu Britanniassa. Sähköautoilijalle älykkään latauksen käyttäminen on halvempaa kuin perinteinen lataus.

Vuonna 2023 alustaan kytketty latauskapasiteetti oli noin 2 000 megawattia. Virran tavoitteena on kasvattaa kapasiteetti 12 000–15 000 megawattiin vuoden 2025 mennessää. Määrä vastaisi teholtaan kymmentä ydinvoimalaa. Esimerkiksi Olkiluoto 3 -voimalan nettotuotantoteho on noin 1 600 megawattituntia.

Virralla on merkittävä määrä patentteja, jotka liittyvät V2G-energiateknologiaan, ajoneuvojen autonomiseen lataukseen ja verkkotoimintojen hallinnointiin.

Asiakkaat
---------

Yhtiön asiakkaina on esimerkiksi kiinteistöjen omistajia, sähköyhtiöitä, kauppaketjuja, öljyalan yrityksiä ja polttoainejakelijoita. Yhtiön asiakkaita ovat esimerkiksi Autoliitto, Gigantti, Helen ja BMW.

Vuonna 2023 Virran alustoilla operoi yli tuhat asiakasta 35 maassa ja niitä käytti yli puoli miljoonaa sähköautoilijaa. Asiakkaat maksavat Virralle kuukausimaksua järjestelmän käytöstä, mutta myös sen mukaan, kuinka monta latauspistettä siihen on liitetty. Ne maksavat Virralle myös pienen osuuden jokaisesta lataustapahtumasta.

Tunnustuksia
------------

* Vuonna 2017 Virta sai eMove360° Award for Electric Mobility: Mobility Concepts & Software -palkinnon.
* Vuonna 2018 EnergyWeek antoi Virralle Energy and Innovation Award -palkinnon. Syyskuussa Virta valittiin energia-alan parhaaksi brändiksi Charge Energy Branding -tapahtumassa Reykjavikissa. Se sai myös Frost & Sullivan: Technology Innovation Award -palkinnon.
* Virta on ollut Financial Times -lehden 1000 Fastest Growing Companies -listalla vuosina 2020–2023.

Lähteet
-------

1. 1 2 3 4  Liikennevirta Oy *Kauppalehti*. Viitattu 1.2.2023.
2. 1 2 3 4 5 6 7 8 9 10 11  Sähköautot | Latausyhtiö Virta kasvaa voimakkaasti sähköautoilun yleistyessä. "Operoimme nyt yhtä Euroopan laajimmista latausverkostoista." *Helsingin Sanomat*.  25.4.2023. Viitattu 26.4.2023.
3. 1 2  Ota yhteyttä - Virta *www.virta.global*. Viitattu 1.2.2023.
4. 1 2 3 4 5 6 7 8 9  Paula Nikula: Virran lataukset korvaavat jo 300 000 litraa polttoainetta päivittäin - "Tilanne on herkullinen ja pörssin lisäksi on muitakin teitä kasvuun" *Kauppalehti*. Viitattu 1.2.2023.
5. 1 2  Liikennevirta Oy taloustiedot *www.asiakastieto.fi*. Viitattu 20.2.2023.
6. 1 2 3 4 5 6 7 8 9 10  HS Visio | Sähköautojen markkina kasvaa ennustettua nopeammin. Sähköautojen latausteknologiaa valmistava Virta laajenee Aasiaan. *Helsingin Sanomat*.  20.4.2021. Viitattu 20.2.2023.
7. 1 2 3 4 5 6 7  Paula Nikula: Tuleva vuosi tuo melkoisen vallankumouksen sähköautojen latausverkostoon – "Megaluokan tehoa niin paljon kuin autot voivat ottaa vastaan" *Kauppalehti*. Viitattu 20.2.2023.
8. 1 2  Paula Nikula: Autoliitto ja Liikennevirta vastaavat sähköautojen määrän ripeään kasvuun: rakentavat koko Suomen kattavan latausverkoston – mukaan jopa 500 pistoketta *Tekniikka&Talous*. Viitattu 2.2.2023.
9. 1 2  Matti Kankare: Suomalainen Virta myy sähköautojen lataustekniikkaa saksalaisjätti E.Onille: "Liikevaihto on kasvanut 203 prosenttia" *Kauppalehti*. Viitattu 6.11.2019.
10. 1 2 3 4  Harry Kuurio: Muna-kana –ilmiö väistyi: alkaako tästä Suomessa uusi autoilun aikakausi? *Ilta-Sanomat*.  29.12.2013. Viitattu 6.11.2019.
11. ↑  Energiayhtiöt perustivat sähköautojen latausoperaattoriyhtiön *Yle Uutiset*.  4.12.2013. Viitattu 2.2.2023.
12. 1 2  Sähköautolle virtaa - puhelinsovellus auttaa *www.iltalehti.fi*. Viitattu 2.2.2023.
13. 1 2  Det hänger på laddningen *www.hbl.fi*. Viitattu 13.3.2023. (ruotsiksi)
14. ↑  tesla ja Virtapiste kasvavat käsi kädessä | Tuulilasi *www.apu.fi*.  20.5.2015. Viitattu 2.2.2023.
15. ↑  Elbilar kan tanka el till nätet i Helsingfors *www.hbl.fi*. Viitattu 13.3.2023. (ruotsiksi)
16. 1 2  Pressbild: Finländska Virta hör till världens största inom laddningsinfrastruktur för elbilar *www.hbl.fi*. Viitattu 13.3.2023. (ruotsiksi)
17. 1 2  Paula Nikula: Suomeen tulee uusi sähköautojen latausverkosto – Investointi "miljoonaluokkaa" *Talouselämä*. Viitattu 1.2.2023.
18. ↑  Virta varautuu auttamaan energiajakelun häiriötilanteissa tulevana talvena - *Kuljetus & Logistiikka*.  27.10.2022. Viitattu 1.2.2023.
19. 1 2  Paula Nikula: Virta keräsi 85 miljoonan euron kasvurahoituksen ja kiihdyttää miljardiluokkaan: "Ei kiirettä pörssiin" *Talouselämä*. Viitattu 27.4.2023.
20. 1 2  Niko Rouhiainen: Gigantti lähtee mukaan sähköautojen lataamiseen *Kauppalehti*. Viitattu 20.2.2023.
21. 1 2 3  Paula Nikula: Japanin suurin öljy- ja energiayhtiö sijoittajaksi Virtaan *Kauppalehti*. Viitattu 20.2.2023.
22. ↑  Virta Ltd: Seuraavat sata sähköllä 🚙🔌 – Virta *www.virta.global*. Viitattu 22.2.2023.
23. 1 2  Uusia sähköautojen pikalatureita nousee pian huomattavasti, kaupoilta isot investoinnit – "Yksinään ei ole niin mahtavaa liiketoimintaa" *Yle Uutiset*.  3.5.2021. Viitattu 20.2.2023.
24. ↑  Niko Rouhiainen: Näin toimii sähköauton lataus Virossa – suomalaisen on hyvä muistaa pari kikkaa *Kauppalehti*. Viitattu 22.2.2023.
25. ↑  Gaillard, Clotilde: Virta garantit une électricité 100 % verte avec Virta Origin.  *L'Automobile L'Entreprise*, 12.12.2022. Artikkelin verkkoversio.  fr
26. ↑  Sähköautot | Harkitsetko sähköauton hankkimista, mutta oma latauspiste puuttuu? HS Visio kertoo, missä auto on helppo ladata *Helsingin Sanomat*.  4.4.2022. Viitattu 20.2.2023.
27. ↑  Auzèmery, Leslie: Bornes de recharge : Virta lance une solution et une offre de financement pour les flottes.  *L'Automobile L'Entreprise*, 19.10.2022. Artikkelin verkkoversio.  fr
28. ↑  A Glamourous Night for the New Mobility at the eMove360° Award Ceremony *eMove360°: Portal for Mobility 4.0*.  16.10.2017. Viitattu 6.11.2019. (englanniksi)
29. ↑  Virta: Älykäs latauspalvelu palkittiin vuoden innovatiivisimpana energiaratkaisuna *www.virta.global*. Viitattu 6.11.2019. (englanniksi)
30. ↑  Frost & Sullivan: Frost & Sullivan Recognized Companies Disrupting Their Industry with Best Practices Awards *www.prnewswire.com*. Viitattu 6.11.2019. (englanniksi)
31. ↑  FT 1000: the seventh annual ranking of Europe’s fastest-growing companies *ft.com*.  1.3.2023. Viitattu 4.4.2023. (englanniksi)

Aiheesta muualla
----------------

* www.virta.fi